崔起之
题姚司户万翠亭
名山绕旌川，未易千百计。
棲零点耸其西，二幕相扞蔽。
柳山与龙山，连亘殆无际。
大鳌从东出，石鼓鉴奇瑞。
华容接鸡形，蔓衍若难制。
给南有梓山，盘屹万里势。
有殿曰甘露，崒嵂插天地。
玉壶枕其北，凫山复相比。
碜岭介凤凰，大洞阐天秘。
无奈分布广，一蹴不可于。
姚君天韵奇，气慨高一世。
胸中饱丘壑，作亭非壮丽。
独能极遐观，领略万山翠。
苍玉无遁形，秀色归一视。
却笑昔人非，所见殊无异。
东亭乱清晖，仅得翠微意，
东山罗红裙，未免声色累。
唯君别幽趣，徜佯乐清致。
青山不改旧，令客时一醉。